CELEX: 32008R0359
Language: et
Date: 2008-04-18 00:00:00
Title: Komisjoni määrus (EÜ) nr 359/2008, 18. aprill 2008 , teatavate kaupade klassifitseerimise kohta kombineeritud nomenklatuuris

23.4.2008   
            
            
               ET
            
            
               Euroopa Liidu Teataja
            
            
               L 111/7
            
         
      KOMISJONI MÄÄRUS (EÜ) nr 359/2008,
   18. aprill 2008,
   teatavate kaupade klassifitseerimise kohta kombineeritud nomenklatuuris
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
   ning arvestades järgmist:
   
               (1)
            
            
               Määrusele (EMÜ) nr 2658/87 lisatud kombineeritud nomenklatuuri ühtse kohaldamise tagamiseks on vaja vastu võtta meetmed, mis käsitlevad käesoleva määruse lisas osundatud kaupade klassifitseerimist.
            
         
               (2)
            
            
               Määrusega (EMÜ) nr 2658/87 on kehtestatud kaupade kombineeritud nomenklatuuri klassifitseerimise üldreeglid. Need reeglid kehtivad ka mis tahes muu nomenklatuuri suhtes, mis põhineb kas täielikult või osaliselt kombineeritud nomenklatuuril või mis lisab sellele mis tahes täiendava alajaotise, ja mis on kehtestatud ühenduse erisätetega selleks, et kohaldada kaubavahetusega seotud tariifi- või muid meetmeid.
            
         
               (3)
            
            
               Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi all, lähtuvalt 3. veerus esitatud põhjendustest.
            
         
               (4)
            
            
               On asjakohane sätestada, et liikmesriikide tolliasutuste väljastatavale siduvale tariifiinformatsioonile nomenklatuuri kaupade klassifitseerimise kohta, mis ei ole käesoleva määrusega kooskõlas, võib siduva tariifiinformatsiooni valdaja tugineda veel kolme kuu vältel, vastavalt nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik) (2) artikli 12 lõikele 6.
            
         
               (5)
            
            
               Käesoleva määrusega ettenähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi all.
   Artikkel 2
   Liikmesriikide tolliasutuste väljastatavale siduvale tariifiinformatsioonile, mis ei ole käesoleva määrusega kooskõlas, võib vastavalt määruse (EMÜ) nr 2913/92 artikli 12 lõikele 6 tugineda veel kolme kuu jooksul.
   Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. aprill 2008
      
         
            Komisjoni nimel
         
         
            komisjoni liige
         
         László KOVÁCS
         
      
   
   
      (1)  EÜT L 256, 7.9.1987, lk 1. Määrust on viimati muudetud määrusega (EÜ) nr 275/2008 (ELT L 85, 27.3.2008, lk 3).
   
      (2)  EÜT L 302, 19.10.1992, lk 1. Määrust on viimati muudetud määrusega (EÜ) nr 1791/2006 (ELT L 363, 20.12.2006, lk 1).
   
      LISA
      
                  Kauba kirjeldus
               
               
                  Klassifikatsioon
                  (CN-kood)
               
               
                  Põhjendus
               
            
                  (1)
               
               
                  (2)
               
               
                  (3)
               
            
                  Toiduvalmistis röstitud teraviljatoote kujul.
                  Nisuterad aurutatakse, kooritakse, hakitakse ja jahutatakse. Seejärel pressitakse toode õhukesteks paelteks, murtakse kokku võrekujuliseks ja lõigatakse padjakesteks. Järgnevalt toode röstitakse. Valmistootesse lisatakse vitamiine ja mõnikord kaetakse suhkruglasuuriga.
                  Valmistist turustatakse kui teraviljal põhinevat hommikueinet.
               
               
                  1904 10 90
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 1904, 1904 10 ja 1904 10 90 sõnastusega.
                  Toode saadakse teraviljasaaduste röstimise teel. Vastavalt HSi selgitavatele märkustele kuuluvad rubriiki 1904 ka jahust või kliidest tooted (HSi selgitavad märkused, rubriik 1904, punkt A, esimene ja teine lõik).